พรรคการเมืองของคนรุ่นใหม่
แล้ว รัฐบาลผสมชุดใหม่อิตาลี ที่อุตส่าห์ไปเชิญ คนนอกนายจูเซปเป้ คอนเต มาเป็น นายกรัฐมนตรี ที่ผมเขียนไปวันก่อน ก็มีอันคว่ำไปเรียบร้อย เมื่อ ประธานาธิบดีเซอร์จิโอ มัตตา-เรลลา ปฏิเสธรายชื่อ คณะรัฐมนตรีชุดใหม่ โดยเฉพาะ นายเปาโล ซาโนวา ว่าที่รัฐมนตรีคลัง ที่มีแนวคิดต่อต้านสหภาพยุโรป ส่งผลให้อิตาลีอาจจะต้องมีการ เลือกตั้งใหม่ หลังจากที่เพิ่งเลือกตั้งไปเมื่อวันที่ 4 มีนาคม แต่ไม่มีพรรคการเมืองใดได้เสียงข้างมาก จึงต้องจัดตั้งรัฐบาลผสม แล้วก็ต้องล้มไปอีก,อนาคตประเทศไทย จากรัฐธรรมนูญฉบับพิสดาร 2560 ที่มี นายมีชัย ฤชุพันธุ์ เป็นประธานร่าง จะมีสภาพแบบเดียวกับอิตาลีหรือไม่ ปีหน้าก็รู้,เมื่อวันอาทิตย์ พรรคอนาคตใหม่ ของ คุณธนาธร จึงรุ่งเรืองกิจ นักการเมืองรุ่นใหม่ มีการประชุมจัดตั้งพรรคตามกฎหมาย เพื่อเลือกตั้งกรรมการบริหารพรรค ที่มหาวิทยาลัยธรรมศาสตร์ ศูนย์รังสิต มีสมาชิกพรรคเข้าร่วมประชุม 474 คน ผลการเลือกตั้งกรรมการบริหารพรรค 17 คน ทุกตำแหน่งเป็นไปตาม โผ เป๊ะ ตามวัฒนธรรมแบบไทยๆ ไม่ว่าจะเป็นการ เลือกตั้งกรรมการสมาคม หรือ เลือกตั้งกรรมการบริหารพรรค ก็มี โผล็อกล่วงหน้า สมาชิกก็เลือกไปตามโผ,ผลการเลือกตั้ง คุณธนาธร จึงรุ่งเรืองกิจ รองประธานกรรมการบริษัทไทยซัมมิทกรุ๊ปเป็น หัวหน้าพรรค และ คุณปิยบุตร แสงกนกกุล อาจารย์ด้านกฎหมายรัฐธรรมนูญ คณะนิติศาสตร์ ธรรมศาสตร์ เป็น เลขาธิการพรรค โดยมี คุณพรรณิการ์ วานิช อดีตบรรณาธิการข่าวต่างประเทศ สถานีโทรทัศน์วอยซ์ทีวี เป็น โฆษกพรรค มีรองหัวหน้าพรรค 4 คน,เรื่องที่ผมอยากจะแสดงความชื่นชม พรรคอนาคตใหม่ ของ คุณธนาธร จึงรุ่งเรืองกิจ ก็คือ คณะกรรมการบริหารพรรค 17 คน ล้วนเป็นคนหน้าใหม่ทางการเมือง แต่ไม่ไร้เดียงสาทางการเมือง ที่สำคัญก็คือมีพื้นฐานการศึกษาที่สูงมาก จบจากมหาวิทยาลัยชั้นนำในประเทศและต่างประเทศเกือบร้อยเปอร์เซ็นต์ มีความคิดอ่านหลายเรื่องที่น่าสนใจ,คุณธนาธร จึงรุ่งเรืองกิจ เป็นลูกคนรวย ได้ตั้งคำถามถึงคนรวยหลังจากที่ได้รับเลือกเป็น หัวหน้าพรรคอนาคตใหม่ ว่า ทำไมคนรวยที่สุดในประเทศ 5 คน มีความมั่งคั่งถึง 3 ล้านล้านบาท ทำไมคน 1% ถึงมีความมั่งคั่งกว่าคนทั้งประเทศ ไม่เคยมีคำตอบจากชนชั้นนำ แต่เขาจะตอบ เพราะโครงสร้างเศรษฐกิจและสังคมทุกวันนี้ออกแบบมาเพื่อคนกลุ่มเดียว ที่ต้องการยื้อประเทศไม่ให้ก้าวหน้าหรือเปลี่ยนแปลง เพราะคนเหล่านี้ได้ประโยชน์ ผมเชื่อว่า คุณธนาธร ย่อมรู้ดีกว่าใครทั้งหมดว่า ทำไม?? เพราะ คุณธนาธร เป็นลูกคนรวยระดับมหาเศรษฐีของประเทศเหมือนกัน,มีหลายคนตั้งคำถามเหมือนกันว่า รัฐบาล คสช. กำลังจะสร้าง แชโบวเมืองไทย เหมือนกับ แชโบวเกาหลีใต้ ที่กำลังถูกต่อต้านหรือไม่,บทสัมภาษณ์ที่แหลมคมอีกส่วนหนึ่งจาก คุณปิยบุตร แสงกนกกุล เลขาธิการพรรคอนาคตใหม่ ก็คือ วันแรกที่มีโอกาสเข้าสภา จะเสนอแก้รัฐธรรมนูญทันที ทำซ้ำแล้วซ้ำอีก ไม่สำเร็จก็จะทำเพื่อให้สังคมเห็นว่า รัฐธรรมนูญฉบับนี้เป็นทางตัน คุณปิยบุตร เสนอให้ แก้รัฐธรรมนูญเพียงมาตราเดียว คือ ยกเลิกมาตรา 279 ที่ให้ความคุ้มครองประกาศต่างๆของ คสช. ซึ่งทำให้ ประเทศไทยมีรัฐธรรมนูญ 2 ฉบับ คือ ชุดคำสั่งของ คสช. และ รัฐธรรมนูญ 2560 โดยชี้ให้เห็นว่า การแก้รัฐธรรมนูญ 2534 เป็น รัฐธรรมนูญ 2540 ก็แก้กันแค่ 1 มาตรา เพื่อบอกให้ทำรัฐธรรมนูญใหม่เข้ามาแทนที่,แนวคิดเหล่านี้เป็นเรื่องที่น่าสนใจ เป็นเรื่องในอนาคตที่คนรุ่นใหม่จะต้องคิดต้องทำ เพื่ออนาคตของพวกเขาเอง,ที่ผมรู้สึกเป็นห่วงก็คือ รัฐธรรมนูญ 2560 สร้างพรรคการเมืองพรรคเล็กพรรคน้อยขึ้นมามากมาย ใครก็ตั้งพรรคการเมืองได้ อนาคตการเมืองไทยจะเละขนาดไหน ยังนึกไม่ออกจริงๆ ได้แต่เสียดายอนาคตประเทศไทยที่จะต้องเสียโอกาสต่อไปอีก.,ลม เปลี่ยนทิศ
เมื่อวันอาทิตย์ พรรคอนาคตใหม่ ของ คุณธนาธร จึงรุ่งเรืองกิจ นักการเมืองรุ่นใหม่ มีการประชุมจัดตั้งพรรคตามกฎหมาย เพื่อเลือกตั้งกรรมการบริหารพรรค ที่มหาวิทยาลัยธรรมศาสตร์ ศูนย์รังสิต
ธนาธร จึงรุ่งเรืองกิจ,พรรคการเมืองใหม่,เลือกตั้ง,หมายเหตุประเทศไทย,ลม เปลี่ยนทิศ